ข้อบัญญัติองค์การบริหารส่วนตำบลแพรกษาใหม่ เรื่อง กำหนดบริเวณห้ามก่อสร้าง ดัดแปลง หรือเปลี่ยนอาคารบางชนิดหรือบางประเภทในท้องที่องค์การบริหารส่วนตำบลแพรกษาใหม่ อำเภอเมืองสมุทรปราการ จังหวัดสมุทรปราการ (ฉบับที่ 2) พ.ศ. 2554
ข้อบัญญัติองค์การบริหารส่วนตำบลแพรกษาใหม่
ข้อบัญญัติองค์การบริหารส่วนตำบลแพรกษาใหม่
เรื่อง
กำหนดบริเวณห้ามก่อสร้าง ดัดแปลง หรือเปลี่ยนอาคารบางชนิดหรือบางประเภทในท้องที่
องค์การบริหารส่วนตำบลแพรกษาใหม่
อำเภอเมืองสมุทรปราการ จังหวัดสมุทรปราการ (ฉบับที่ ๒)
พ.ศ. ๒๕๕๔
 

อาศัยอำนาจตามความในมาตรา ๙ วรรคสอง แห่งพระราชบัญญัติควบคุมอาคาร
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติตามกฎหมาย และมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ องค์การบริหารส่วนตำบลแพรกษาใหม่โดยความเห็นชอบของสภาองค์การบริหารส่วนตำบลแพรกษาใหม่และนายอำเภอเมืองสมุทรปราการ
จึงออกข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลแพรกษาใหม่ เรื่อง
กำหนดบริเวณห้ามก่อสร้าง ดัดแปลง หรือเปลี่ยนอาคารบางชนิดหรือบางประเภทในท้องที่องค์การบริหารส่วนตำบลแพรกษาใหม่
อำเภอเมืองสมุทรปราการ จังหวัดสมุทรปราการ (ฉบับที่ ๒) พ.ศ. ๒๕๕๔

ข้อ ๒[๑] ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
และให้สิ้นสุดระยะเวลาการใช้บังคับเมื่อมีกฎกระทรวงให้ใช้บังคับผังเมืองรวมจังหวัดสมุทรปราการที่ออกตามความในพระราชบัญญัติการผังเมือง
พ.ศ. ๒๕๑๘ มีผลใช้บังคับ

ข้อ ๓ ให้ยกเลิกความใน
(๑) ของข้อ ๔ แห่งข้อบัญญัติองค์การบริหารส่วนตำบลแพรกษาใหม่ เรื่อง
กำหนดบริเวณห้ามก่อสร้าง ดัดแปลง ใช้หรือเปลี่ยนการใช้อาคารบางชนิดหรือบางประเภทในท้องที่องค์การบริหารส่วนแพรกษาใหม่
อำเภอเมืองสมุทรปราการ จังหวัดสมุทรปราการ พ.ศ. ๒๕๕๑ และให้ใช้ความนี้ต่อไปแทน
(๑) โรงงานทุกจำพวกตามกฎหมายว่าด้วยโรงงาน เว้นแต่โรงงานประเภท
ที่ไม่ก่อเหตุรำคาญตามกฎหมายว่าด้วยการสาธารณสุข ของกระทรวงสาธารณสุข
หรือไม่เป็นมลพิษต่อชุมชนหรือสิ่งแวดล้อม
ตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
ของกระทรวงทรัพยากรธรรมชาติและสิ่งแวดล้อม
รวมทั้งระเบียบกฎหมายของกรมโรงงานอุตสาหกรรม กระทรวงวิทยาศาสตร์และเทคโนโลยี
และข้อกำหนดหลักเกณฑ์อื่น ๆ ของหน่วยงานที่เกี่ยวข้อง


ประกาศ
ณ วันที่ ๘ กรกฎาคม พ.ศ. ๒๕๕๔
อำนวย บุญริ้ว
นายกองค์การบริหารส่วนตำบลแพรกษาใหม่



























ปริยานุช/ผู้จัดทำ
๑๙ ตุลาคม ๒๕๕๔

ปณตภร/ผู้ตรวจ
๒๕ ตุลาคม ๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๒๒ ง/หน้า ๒๘/๑๔ ตุลาคม ๒๕๕๔